
Datum: 16. september 2026
Številka: 091-2/2026
SPOROČILO ZA JAVNOST 
PO JESENSKEM IZPITNEM ROKU SPLOŠNE IN POKLICNE MATURE 2026
Splošna matura

K letošnjemu jesenskemu izpitnemu roku splošne mature se je prijavilo skupno 1.105 kandidatov (lani 1.082), izpitov pa se je udeležilo 827 kandidatov (lani 816), ki so maturo opravljali iz 31 predmetov.

Od 259 kandidatov, ki so uspešno končali četrti letnik gimnazije in pristopili k maturi prvič, jih je 120 oz. 46,33 % uspešno opravilo vse izpite, neuspešnih je bilo 139 kandidatov. Lani je od 266 kandidatov v jesenskem izpitnem roku uspešno opravilo splošno maturo 154 kandidatov oz. 57,89 %.

Splošno maturo je ponovno v celoti opravljalo 114 kandidatov, uspešno jo je opravilo 13 kandidatov oz. 11,40 %.
Izmed 90 kandidatov, ki so izboljševali ocene, je bilo 62 oz. 68,89 % uspešnih.

Eno ali dve negativni oceni je popravilo 228 kandidatov od 404 oz. 56,44 %, lani 216 kandidatov oz. 56,84 %.
Od 18 kandidatov, ki so prvič opravljali splošno maturo kot 21-letniki ali drugi odrasli ali udeleženci maturitetnega tečaja, sta bila 2 kandidata oz. 11,11 % uspešna.
Skupno je bilo v jesenskem izpitnem roku uspešnih 383 kandidatov oz. 46,31 %, lani 419 kandidatov oz. 51,35 %.
Letošnjo splošno maturo je v spomladanskem in jesenskem izpitnem roku (pred jesenskimi ugovori) uspešno opravilo 6.613 kandidatov (opravljalo jo je 7.136 kandidatov) oziroma 92,66 %, medtem, ko je bilo lani pred jesenskimi ugovori uspešnih 6.412 oz. 93,02 % kandidatov.
Kandidati, ki so splošno maturo opravljali v jesenskem izpitnem roku, bodo maturitetna spričevala dobili danes na šolah, svoje rezultate pri posameznih predmetih pa so si lahko od 7. ure zjutraj s pomočjo šifre ogledali tudi na spletu. 

Na dan objave rezultatov bodo kandidati imeli možnost e-vpogleda v svoje rezultate in izpitno dokumentacijo na spletni strani Rica. E-vpogledi v izpitno dokumentacijo in oddaja e-ugovora na oceno oz. na način izračuna izpitne ocene bodo trajali tri delovne dni, in sicer od 16. do 18. septembra. V obdobju trajanja e-vpogledov se kandidatu omogoči, da pridobi svojo izpitno dokumentacijo v elektronski (skenirani) obliki. Od 19. septembra bodo dostopi do izpitne dokumentacije na spletni strani onemogočeni, vidni pa bodo ostali osnovni podatki o rezultatih splošne mature (splošni uspeh, ocene in točke po predmetih). Za maturante, ki bodo vložili e-ugovor na oceno ali način izračuna izpitne ocene, bodo osnovni podatki posodobljeni po pritožbeni seji Državne komisije za splošno maturo. Državna komisija za splošno maturo odloči o ugovoru najpozneje v 60 dneh po prejemu pisne vloge. 

Dodatni maturitetni izpit

K opravljanju izpitov posameznih predmetov splošne mature se je na jesenski izpitni rok prijavilo 365 kandidatov (lani 298). Izpit je opravljalo 247 kandidatov, od katerih je bilo 106 oz. 42,91 % uspešnih (lani 101 oz. 46,98 %).
Poklicna matura

K letošnjemu jesenskemu roku poklicne mature se je prijavilo skupno 2.597 kandidatov (lani 2.497). Izpitov se je na 139 srednjih šolah in organizacijah za izobraževanje odraslih udeležilo 1.861 kandidatov (lani 1.793), od tega 1.265 dijakov in 596 ostalih.

V celoti je jesenski izpitni rok poklicne mature prvič opravljalo 784 kandidatov (lani 699). To so kandidati, ki so v tem izpitnem roku opravljali vse štiri predmete poklicne mature. Od 784 kandidatov, ki so opravljali poklicno maturo prvič v celoti, je vse izpite uspešno opravilo 521 kandidatov oz. 66,45 % (lani 485 kandidatov oz. 69,38 %). 

Kandidati jesenskega izpitnega roka poklicne mature so spričevala že dobili na svoji šoli 8. septembra 2026.

